Uzoefu wake katika ukulima umemsaidia kuajiriwa na shirika
Language: Swahili | Genre: News

Uzoefu wake katika ukulima umemsaidia kuajiriwa na shirika

Wilson Ruwarandu. 40. ni mkulima wa eneo la Utange jijini Mombasa, mwenye tajriba si haba katika nyanja za ukulima na ufugaji.
 Maishani mwake, Ruwarandu hajawahi kuajiriwa licha ya kuhojiwa mara si moja na waajiri wa kampuni mbalimbali sawa na mashirika ya umma na kibinafsi.
Kutokana na uzoefu wa ukulima uliompa umaarufu, Wilson Ruwarandu sasa anajivunia jitihada zake za kustawisha mazao kwenye shamba la shirika la Manzoor Outreach Program For Orphans and Vulnerable (MOPOV).  
Sikuajiriwa maishani mwangu, nimekuwa tu mkulima na mfugaji," anaambia Akilimali alipohojiwa shambani mwa mwajiri wake.
"Maafisa wa MOPOV wanaofadhili wa na shirika la Furaha Water Projects (FWP) walipenda kazi yangu ya ukulima, wakaniambia wanatafuta mkulima uwezo wa kuboresha shamba wa lao kwa ukulima wa mazao ya vyakula," anaelezea Ruwarandu.
"Nilishauriana nao hadi tulipofikia makubaliano ya uajiri," asema.
Shirika la MOPOV ambalo lina makao yake katika eneo la Tudor, lilianza shughuli mseto za ukulima na ufugaji katika eneo la Utange, lakini halikupata mtu mwenye uwezo wa kuboresha ardhi yao.
"Walinileta hapa kushuhudia kilimo chao cha mazao mseto sawa na ufugaji wa kuku wa kienyeji na wa kisasa wa mayai na nyama," Ruwarandu asimulia.
"Nilitumia mbinu na akili yangu yote kuhakikisha MOPOV inafaulu katika malengo yake," aelezea.
Mara tu baada ya kuwekeana mkataba wa ustawishaji kilimo kwenye shamba hilo la shirika, Ruwarandu alianza kupanga mikakati endelezi ya ukulima mseto.
"Nilipanga jinsi ya kushirikisha mazao mbalimbali kwenye ardhi hii, nikanunua mbegu na kuanza mchakato wa upanzi niseto huku nikitumia mabomba ya unyunyizaji," aarifu Ruwarandu.
Miongoni mwa mazao anayoshughulikia ni mboga za kunde, sukumawiki, maharagwe, vitunguu na nyanya.
"Nalimia pia mahindi na mihogo sawa na kuangalia ustawi wa miti ya matunda ya mifenesi," adokezea zaidi.
Akilimali imebaini kuwa, shirika la MOPOV hutegemea ufadhili wa shirika kuu la Furaha Water Water Projects (FWP).
Hata hivyo, Wilson anakiri kuwa shughuli za ukulima na ufugaji haziwezi pekee yake ila hushirikiana na wenzake walioajiriwa miaka saba iliyopita. 
"Nikija hapa niliwakuta wenzangu wawili nikawa wa tatu. Walikuwa wamepiga hatua kubwa ila nilipoingia utendakazi ukapanuka zaidi," anadokeza mkulima huyu.
Shirika la Furaha Water Projects (FWP) linahudumia watoto mayatima kutoka jamii za Waislamu wasiokuwa na uwezo.
Tayari FWP imefaulu pakubwa katika kuboresha elimu kwa watoto mayatima sawa na wengine kutoka jamii ambazo hazijiwezi kimaisha.  
Shirika la MOPOV lilipoingia na kushirikiana na Furaha Water Project, lilihakikisha elimu bora kwa walengwa, hali iliyofanya shughuli zote kuimarika sawa na ongezeko la watoto mayatima na wasiokuwa na uwezo katika jamii.
Miongoni mwa miradi inayotegeme na MOPOV chini ya ufadhili wa Furaha Water Projects (FWP) ni ukulima, ufugaji na hivi karibuni mradi wa majumba yenye vyumba vya kukodisha.